Документи от началото на XXI век – основни особености на директивите 2002/58/CE и 2006/24/CE – презентация по ИТЗЛД

Съдържание:

1. Увод
2. Понятието директива
3. Процедури при изработване на директива
4. Изработване на директива
5. Приемане на директива
6. Основни особености на директивата 2002/58/CE
7. Основни особености на директивата 2006/24/CE
8. Източници

**1. Увод**

**Директивата**, за разлика от регламента (европейски акт, който се прилага директно и незабавно във всички държави членки), не създава задължения за нас като физически или юридически лица, а само за държавите членки. Това задължение се изразява в изискването да се постигне определен резултат в определен срок. За тази цел държавите приемат свои закони, чрез които да се осъществи поставената задача. Тоест Европейският съюз изисква определен краен резултат, а държавите сами определят по какъв начин ще го постигнат. Директива би било например изискването до определена година да се намали до определени нива **замърсяването на въздуха**. В тази презентация ще дефинираме пониятието “директива”, както и дефинициите свързани с него, ще разгледаме основните особености на две директиви 2002/58/CE и 2006/24/CE.

**2. Понятието директива**

**Директивата** е вид нормативен акт, приет от институции на Европейския съюз. Заедно с регламентите и препоръките, директивите са част от европейското законодателство. С такива документи БКП до 1989 г. определя и постановява критерии, норми и задачи за изпълнение от държавните органи. Такова е наименованието на документите на Европейския съюз, с които на държавите членки се поставя определена цел, без да се налагат изрични мерки за постигането ѝ.

**Директивата** е част от [вторичното законодателство на ЕС](https://eur-lex.europa.eu/legal-content/BG/TXT/?uri=LEGISSUM:ai0032). Следователно тя се приема от институциите на ЕС в съответствие с учредителните договори на ЕС. След като бъде приета на равнището на ЕС, тя се въвежда — или транспонира — от държавите от ЕС и става законодателство в тези държави. Например с *Директивата относно организацията на работното време* се определят задължителни периоди за почивка и ограничение на седмичното работно време, разрешено в ЕС. От всяка отделна държава обаче зависи да разработи свои собствени закони, за да определи как да се прилагат тези правила.

**3. Процедури при изработване на директива**

Макар че директивата в тесен смисъл на думата е нормативен акт на *Съвета на министрите*, нейното изработване и приемане изисква време и преминава през няколко етапа. В процеса участват няколко институции и по-специално „институционалният триъгълник“:

* [Европейска комисия](https://bg.wikipedia.org/wiki/%D0%95%D0%B2%D1%80%D0%BE%D0%BF%D0%B5%D0%B9%D1%81%D0%BA%D0%B0_%D0%BA%D0%BE%D0%BC%D0%B8%D1%81%D0%B8%D1%8F)
* [Съвет на Европейския съюз](https://bg.wikipedia.org/wiki/%D0%A1%D1%8A%D0%B2%D0%B5%D1%82_%D0%BD%D0%B0_%D0%95%D0%B2%D1%80%D0%BE%D0%BF%D0%B5%D0%B9%D1%81%D0%BA%D0%B8%D1%8F_%D1%81%D1%8A%D1%8E%D0%B7)
* [Европейски парламент](https://bg.wikipedia.org/wiki/%D0%95%D0%B2%D1%80%D0%BE%D0%BF%D0%B5%D0%B9%D1%81%D0%BA%D0%B8_%D0%BF%D0%B0%D1%80%D0%BB%D0%B0%D0%BC%D0%B5%D0%BD%D1%82)

Правилата и процедурите за приемане на решения са определени в договора за основаване на съюза. По принцип, право на **Комисията** е да предлага нови законодателни актове, а на **Парламента** и **Съвета** – да ги приемат. **Комисията** и държавите членки са натоварени да ги прилагат. **Комисията** следи за тяхното спазване.

**4. Изработване на директивата**

Предложението на **Комисията** следва две паралелни процедури (два пътя) предвид представянето му пред **Съвета на Европейския съюз**, от една страна, **и Европейския парламент**, от друга:

* Процедура в **Съвета**: работна група, съставена от представители на страните членки или от техни министри, изготвя текста. След това тя се проучва от Комитет на постоянните представители (КОРЕПЕР), преди да се запише в дневния ред на Съвета на ЕС.
* Процедура в **Парламента**: една от комисиите на **Парламента** проучва предложението на **Комисията**. Изготвя се доклад от докладчик и текстът се записва в дневния ред на **Парламента**.

**5. Приемане на директивата**

**Директивата** се приема, като се следва законодателна процедура. Тя е законодателен акт, приет от **Съвета** и **Парламента** съгласно обикновената законодателна процедура или само от **Съвета** съгласно специални законодателни процедури; в този случай, **Парламентът** следва да съгласи или да бъде консултиран.

* **Участие на Европейския парламент**

Макар че директивата е нормативен акт на Съвета на ЕС според разглежданата област, **Европейският парламент**, съставен от представители на гражданите на Съюза, има повече или по-малко власт да се намеси при приемането на дадена директива. Той разполага с три основни процедури:

* **Консултация** - Парламентът може да приеме, отхвърли или поиска поправка на предложението на Комисията.
* **Одобрение** - Парламентът може да приеме или отхвърли предложението на Комисията, но не може да поиска поправка.
* **Съвместно вземане на решения** - Парламентът не се ограничава с изразяване на мнение, а работи със Съвета по изработване на текста.

Съветът на ЕС проучва предложения текст. Според третираната област и следваната процедура, той може или трябва да държи сметка за мнението на Парламента. **Веднъж приет от Съвета, текстът става директива в тесния смисъл на този термин.**

* **Транспониране**

За да породи действие дадена директива на национално равнище, държавите от ЕС трябва да приемат закон, с който да я транспонират. С тази национална мярка трябва да се постигнат целите, определени от директивата. Националните органи трябва да съобщят тези мерки на [Европейската комисия](https://eur-lex.europa.eu/summary/glossary/european_commission.html). Транспонирането трябва да се изпълни до крайния срок, определен при приемането на директивата (обикновено в рамките на 2 години). Когато дадена държава не транспонира някоя директива, **Комисията** може да започне процедура за нарушение и да заведе дело срещу тази държава пред [Съда на ЕС](https://eur-lex.europa.eu/summary/glossary/eu_court_justice.html) (неизпълнението на съдебното решение в този случай може да доведе до нова присъда, по силата на която могат да бъдат наложени глоби).

* **Борба със закъсненията при транспониране**

Късното транспониране на директивите в държавите от ЕС остава постоянен проблем, който пречи на гражданите и предприятията да се възползват от най-осезаемите ползи от законодателството на ЕС. ЕС си е поставил за цел да намали дефицита при транспонирането до 1 %. [От таблицата за транспониране на директивите на ЕС относно единния пазар](https://ec.europa.eu/internal_market/scoreboard/performance_by_governance_tool/transposition/index_en.htm), публикувана от Европейската комисия през декември 2019 г., се вижда, че 26 държави са били в състояние да постигнат тази цел, а само 2 държави не са успели да постигнат дефицит на съответствие на националното законодателство под 1%.

* **Въвеждане в практиката**

Известно е, че не всички влезли в сила закони се прилагат задоволително. За пример ще посочим ограничението на скоростта по пътищата, чието прилагане и спазване отнема повече от 100 г. Въвеждането на директивите среща подобни проблеми. Поради това съображение в най-новите директиви се обявяват измерими и разположени във времето показатели, които да осигурят тяхното ефективно приложение. Тази практика е особено отчетлива в областта на опазване на околната среда. За постигането на целите държавите членки се сблъскват с проблема за цената на законодателството за тяхната икономика. Констатира се, че цената на въвеждането (транспонирането) на законодателството на Съюза варира в значителна степен за различните държави. Според **Комисията** годишната цена на въвеждане на Холандия може да се приеме за представителна (3,5% от БНП). За да подобри положението и разпространи най-добрите практики, **Комисията** предложи програма „добро законотворчество“, която има за цел да намали значително цената на въвеждане в практиката. Тя си е поставила амбициозната цел да намали с една четвърт неоправданите разходи до 2012 г. Тази цел беше обявена преди кризата от 2008 г. За повечето от европейските ръководители днес е ясно, че тази цел трябва да се надмине и че въпросът за подобряване на процеса за взимане на решения и въвеждането им в практиката придобива първостепенна важност.

**6. Основни особености на директивата 2002/58/CE**

Тази директива е за ЗЛД при електронните комуникации, като по-ясно покрива Интернет-пространството и поставя ограничения върху използването му за комерсиални цели и реклама чрез е-поща (спам). Създадена от Европейския парламент и Съвета на 12 юли 2002г.

*Дати:*

* Дата на документа: 12/07/2002
* Дата на влизане в сила: 31/07/2002
* Краен срок: 30/10/2003
* Дата на изтичане на валидността: Няма крайна дата

*Обща информация:*

* Автор: Европейски парламент, Съвет на Европейския съюз
* Адресат на акта: Петнадесетте държави-членки: Белгия, Дания, Германия, Ирландия, Гърция, Испания, Франция, Италия, Люксембург, Нидерландия, Австрия, Португалия, Финландия, Швеция, Обединеното кралство

*Обхват и цел:* “1. Настоящата директива хармонизира разпоредбите на държавите-членки, необходими за осигуряване на еквивалентно ниво на защита на основни права и свободи и, по-специално, правото на неприкосновеност на личен живот по отношение на обработката на лични данни в електронно комуникационния сектор и да осигури свободно движение на такива данни и оборудване за електронни съобщения и услуги в Общността.”

*Дефиниции:*

* Потребител
* Данни за трафик
* Данни за местонахождение
* Комуникация
* Повикване
* Съгласие
* Услуга с добавена стойност
* Електронна поща

С настоящата директива се отменя директива 97/66/ЕО. Позоваванията на отменената директива трябва да бъдат тълкувани като позовавания на настоящата директива.

**7. Основни особености на директивата 2006/24/CE**

Директива 2006/24/ЕО на Европейския парламент и на Съвета от 15 март 2006 година за запазване на данни, създадени или обработени, във връзка с предоставянето на обществено достъпни електронни съобщителни услуги или на обществени съобщителни мрежи и за изменение на Директива 2002/58/EО.

*Дати:*

* Дата на документа: 15/03/2006
* Дата на влизане в сила: 27/03/2006
* Дата на изтичане на валидността: 03/05/2006

*Обща информация:*

* Автор: Европейски парламент, Съвет на Европейския съюз
* Адресат на акта: държавите членки на ЕС

Обхват и цел: “1. Настоящата директива хармонизира разпоредбите на държавите-членки, свързани със задълженията на доставчиците на обществено достъпни електронни съобщителни услуги или на обществени съобщителни мрежи по отношение запазването на някои данни, които са създадени или обработени за тях, за да се гарантира, че данните са достъпни за разследването, разкриването и преследването на сериозни престъпления, както те са определени в националното право на всяка държава-членка.”.

*Дефиниции:*

* Данни
* Ползвател
* Телефонна услуга
* Идентификатор на ползвателя
* Идентификатор на клетка
* Неуспешен опит за повикване

На 8 април Съдът на Европейския Съюз публикува свое решение, с което обяви, че Директива 2006/24/ЕО на Европейския парламент и на Съвета от 15 март 2006 г. е невалидна. В решението си съдът посочва, че разпоредбите на Директива 2006/24/ЕО са в нарушение на правото на зачитане на личния живот и на основното право на защита на личните данни, регламентирани в чл. 7 и чл. 8 на Хартата на основните права на ЕС (Хартата).

Директива 2006/24/ЕО, или Директивата за запазване на данни, бе приета през 2006 година, в опит на страните членки да затегнат правилата за опазване на сигурността и обществения ред в общността, като отговор на терористичните атаки в Мадрид и Лондон през 2004 г. и 2005 г. Съгласно изискванията на Директивата операторите на електронни съобщения (телекомуникационните компании, интернет доставчици и др.) са задължени да запазват данните за тези съобщения до две години с цел възможното им използване при разследвания на тежки криминални престъпления.

Делото пред Съда на ЕС е образувано през 2012 година по две искания за преюдициални (преди съдебния процес) заключения от страна на Ирландския Върховен съд (High Court) и Австрийския Конституционен съд (Verfassungsgerichtshof).

Въпреки че според директивата самото съдържание на телефонни разговори и комуникация не се запазва, Съдът на ЕС е категоричен, "че с налагането на задължението за запазване на тези данни и с разрешаването на достъпа до тях, директивата се намесва по особено тежък начин в упражняването на основните права на личен живот и на защита на личните данни.

**8. Източници**

* Романски, Р., Нониска, И. Информационни технологии и защита на данните в бизнеса. София, Авангард Прима, 2015
* <https://bg.wikipedia.org>
* <https://pravatami.bg>
* <https://eur-lex.europa.eu/legal-content/>
* ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
* <https://blog.aip-bg.org/publications/881>